
«Dimonis» Concepte, creació, dramatúrgia, direcció, disseny de so, composició i escenografia: CaboSanRoque (Laia Torrents Carulla, Roger Aixut Sampietro). Text: Jacint Verdaguer, Maya Deren. Traducció del text de Maya Deren: Martí Sales. Música original: CaboSanRoque (versions del «Veni creator», de Raban Maur, i de «The Unanswered Question», de Charles Ives). Instal·lacions sonores: CaboSanRoque. Disseny de la il·luminació: Cube.bz, i CaboSanRoque. Vídeo: Frau - Recerques Visuals, CaboSanRoque. Construcció de l’escenografia: Kike Blanco, CaboSanRoque. Producció executiva i distribució: Helena Febrés Fraylich. Participació enregistrada: Niño de Elche (cantaor), Rocío Molina (bailaora), Enric Casasses (poeta), Manuel Delgado (antropòleg), Gerard Horta (antropòleg), Ricard Torrents (especialista en Verdaguer), Carme Torrents (museòloga), Lourdes Porquet (viròloga), Xavier Rebodosa (viròleg), Helena Pielias i Vicenç Viaplana (videoartistes), Laia Torrents i Roger Aixut (CaboSanRoque). Interpretació dels versos de Jacint Verdaguer: Núria Martínez Vernis (poeta), Jordina Boix (directora de la Fundació Verdaguer). Interpretació del pare A. F. (exorcista): Joan Solana. Agraïments: Casa Museu Verdaguer, Departament d’Antropologia Social de la Universitat de Barcelona, CCCB (Centre de Cultura Contemporània de Barcelona) i Enric Casasses, perquè sense els seus «Dimonis» (Verdaguer Edicions, 2014) no existirien els nostres. Fotografia: José Hevia. El Born Centre de Cultura i Memòria, Barcelona. De l’1 al 12 de juliol.

______________________________________________________
Incertesa diabòlica

CaboSanRoque torna a construir una instal·lació sonora que desarma l'espectador sense deixar-lo orfe d'un relat. Si fa uns anys van reivindicar el Brossa prosista («No em va fer Joan Brossa») ara busquen les contradiccions d'un aclamat poeta, Jacint Verdaguer, com a relator dels exorcismes que es feien en un local de Barcelona. La llibreta, transcrita amb molta paciència per Enric Cassasses (provant de repescar el que els censors han anat ratllant durant dècades) no aclareix qui diu la rèplica apuntada: si la persona que rep el tractament si l'esperit que la posseïa o bé el relator. O si eren pensaments del propi Verdaguer. Un garbuix que CaboSanRoque serveix amb una instal·lació que dispara dispositius amb una gran diversitat instal·lativa i sempre disparant instruments que percuten, paraules que reboten i que el Niño de Elche o Rocío Molina (ella ja va compartir un «Impulso de recerca» amb Cabo San Roque) traslladen al “cante” i al “baile”, com extasiats de poètica i de força diabòlica.

El resultat no pot ser cap altre que voler saber més. Perquè els 40 minuts que dura l'acció deixa molts camins per recórrer. Potser revisar el llibre de Verdaguer de Cassases. O entendre la crisi espiritual d'un mossèn que tenia una posició social i pública envejable i que ho va perdre tot per no abandonar en aquesta recerca obsessiva d'unes veus que s'explicaven sense sentit aparent. El duet ha desenvolupat, novament, un dispositiu, aparentment net i directe però fet amb múltiples capes tan tècniques com dramatúrgiques. Inabastable.

Verdaguer va viure uns anys de convulsió social. Com els d'ara, diuen els de CaboSanRoque i per això els sembla ben oportú transmetre les sessions d'espiritisme extrem (avui els exorcismes continuen actius, tot i que silenciats al màxiim per part dels bisbats). La incertesa, la desorientació clama a crits algú que ajudi a entendre l'univers, que doni una resposta consoladora al dolor de la mort o que ajudi a reprimir a partir de la por i l'amenaça des de la religió o la ciència. Inquietant.
Jordi Bordes, Recomana, 2 juliol 2020

Presències demoníaques
Quart segona del carrer de Mirallers, núm. 7. Aquest era el pis on mossèn Cinto Verdaguer practicava els polèmics exorcismes que van acabar fent d’ell un personatge notablement rebutjat, malgrat el seu status de gran poeta nacional. I ara, CaboSanRoque reprodueix la planta d’aquell piset ple a vessar (o no) de presències demoníaques a l’antic Mercat del Born, situat ben a prop  de l’emplaçament original. En qualsevol cas, la notable instal·lació videogràfica, musical i sonora de CaboSanRoque substitueix l’atmosfera presumiblement tenebrosa d’aquell pis per un espai diàfan i blanc no exempt —això sí— d’ectoplasmes posseïts que ballen com Rocío Molina o canten i emeten sons guturals ficats al cos del Niño de Elche, mentre damunt del teu cap t’hi pots trobar cadenes que es posen en moviment sense raó aparent, i el poeta Enric Casasses intenta treure-li l’entrellat a les paraules que va deixar escrites Verdaguer. I malgrat tot, la sensació final et deixa el regust de les propostes estimulants que apunten possibilitats finalment només explorades a mitges. I si de tot això en sortís un espectacle endimoniat de debò?

Ramon Oliver, Teatralnet, 3 juliol 2020
Dimonis, possessos, hermeneutes

Al Born Centre de Cultura i Memòria es pot veure fins al 12 de juliol, dins el programa d’activitats d’aquest Festival Grec 2020 tan excepcional, l’últim treball dels Cabosanroque, el duet format pels artistes multidisciplinaris Laia Torrents i Roger Aixut. «Dimonis» és una experiència immersiva que els seus creadors situen a mig camí entre la instal·lació sonora i el teatre sense actors.
Els quaderns d’exorcismes de Jacint Verdaguer són el punt de partida d’aquest espectacle, que agafa el nom del llibre publicat per Verdaguer Edicions (2014) on Enric Casasses edita i comenta els apunts que mossèn Cinto va prendre a tota velocitat durant les sessions d’exorcisme a la Casa de l’Oració del carrer Mirallers, entre els anys 1890 i 1893, en un moment de profunda crisi personal en què estava del tot lliurat a la labor caritativa. La seva particular baixada als inferns, que incloïa una crítica ferotge als estaments eclesiàstics i la irrupció de continguts provinents de les regions més fosques de la consciència, li va costar la reputació. En aquestes notes el dimoni és descrit de maneres molt expressives; per exemple, com una màquina d’escórrer cors, o com el cranc de la terra. Tota Europa està geperuda —diu el maligne transcrit per Verdaguer— i fa servir el caminador de Satanàs.

A partir d’aquests apunts —escrits, com diu Casasses, a les palpentes—, Torrents i Aixut juxtaposen una sèrie de dispositius dins un espai que reprodueix l’estructura del pis del carrer Mirallers i que es regeix per la lògica de la instal·lació artística. La blancor immaculada de les estances, separades per murs baixos, serveix de contenidor a les turbulències de l’ànima, i aquesta conjunció remet a l’oxímoron místic de “foscor blanca” amb què la cineasta i coreògrafa Maya Deren descrivia la dansa vudú, inspiradora d’un parell de dispositius —l’espectral enregistrament de dansa i la percussió yanvalou— de la instal·lació de Cabosanroque.

La “polifonia de la possessió”, una pantalla amb quinze caps parlants              —pertanyents a poetes, viròlegs, antropòlegs i especialistes en Verdaguer—, sembla funcionar com a distribuïdora de les accions i efectes lumínics, cinètics i sonors. El text dels exorcismes apareix diluït o desplaçat, desmembrat, i cal caçar-lo al vol entre les incisions articulades dels rapsodes i les cites que corren veloces i vermelles sobre els rètols arran de terra. A l’espai expositiu trobem també cintes mètriques escapçades i tesades en forma de creu, en un dispositiu de degoteig que crea un so atmosfèric i un lleuger moviment aquàtic; altaveus minúsculs, espigats i vibràtils, com de l’ermot de Satanàs, i un correlat literal de la “fressa de cadenes” del judici final. Sobre una pantalla doble i vertical, la projecció del palimpsèstic “camp de batalla” dels apunts verdaguerians opera una dissociació virtual entre el manuscrit original i els esborralls, correccions o censures posteriors.

La intersecció entre religió i màgia, que produeix l’alliberament de forces obscures i inexplicables, porta a pensar en aquella altra instal·lació sonora i plàstica de Cabosanroque, titulada «No em va fer Joan Brossa» (2016), on, a partir de proses brossianes originades en la immersió, el trasbals o la frontera hipnagògica, es tematitzava l’espiritualitat i l’inconegut. I si allà s’evocava el transformisme, aplicat a objectes i paisatges, aquí s’aborda la possessió a través de mecanismes, sensors i titelles sense titellaire. S’imposa una trinitat demoníaca que remet alhora i indistintament al mossèn-poeta que pren notes de les sessions, al cos posseït al qual pertany la veu física i al dimoni que hi posa el missatge. I encara caldria afegir-hi les referències expertes als quaderns de Verdaguer i al mateix espectacle, definit com a “performance coral col·lectiva”.

L’enregistrament del Niño de Elche —un intèrpret força avesat als càntics infernals; vegeu, si no, la seva performance a «Una costilla sobre la mesa. Madre» d’Angélica Liddell— contribueix poderosament al trànsit mediúmic: amb el rostre fragmentat en set monitors, el cantaor estrafà i atomitza seqüències dels quaderns d’exorcismes, estranyant-les i fent-nos entrar en una altra freqüència; assumeix la paradoxa del dimoni de l’Oració i es lamenta que essent president de la mentida haurà d’ensenyar la veritat —sota tortura, el maligne, que, com diu Enric Casasses, és un pobre diable, acaba predicant i servint Déu “bé que malíssimament”—. En un altre espai, s’activa i s’ageganta la dansa de Rocío Molina, inspirada per les possessions del vudú.

Al volum dels «Dimonis», Casasses cita William Blake, que parlava de tocar el cel com si fos un instrument, i compara els apunts verdaguerians amb una gralla esquerdada, de la qual l’escriptor n’extreu agosarades harmonies amb la veu solista del dimoni que refila. De vocació multidisciplinària i polifònica, la proposta de Cabosanroque planteja la possessió com la no correspondència entre el continent i el contingut —desdoblament, fragmentació, desfilat de veus i de versions— i, en termes biològics, com un ectozou que modifica el comportament del seu hoste. També hi ha paràsits electromagnètics i possessions sanadores. El pandemònium de frases projectades, vol de cortinatges, percussors pertinaços i fressa de cadenes conforma un paisatge físic, mental i exorcitzador que conté i assenyala totes les crisis, inclosa la del nostre temps.
Ana Prieto Nadal, Núvol, 9 juliol 2020

